Pia Kristensen (DF), 2003-12-04:
I Dansk Folkeparti beundrer vi ildsjæle.
Vi beundrer mennesker, der står frem med det samme budskab gang på gang på gang, utrætteligt kæmpende for en sag.
Derfor vil jeg starte med at rose hr. Villy Søvndal for den energi og vedholdenhed, der lægges for dagen, når det drejer sig om at være i opposition til den siddende regering og Dansk Folkeparti.
For cirka et år siden stillede SF en lignende forespørgsel i vrede over den største sociale massakre i 20 år, som hr. Villy Søvndal formulerede det dengang.
Ved samme lejlighed sagde hr. Villy Søvndal, at SF formentlig vil blive ved med at rejse denne debat, og det kunne han garantere, »SF bliver ved«.
Som sagt, så gjort.
Nu er vi her igen.
Og debatten, ja, den er jo meget lig sidste års debat.
For SF er skattestoppet lig med jordens undergang.
Amter og kommuner ligger jo nærmest i ruiner ifølge SF.
Det er vi slet ikke enige i i Dansk Folkeparti.
Der er sket en vækst i amter og kommuner.
Det viser tallene sort på hvidt.
Dansk Folkeparti støtter skattestoppet, det skal der ikke herske tvivl om.
Når vi er rundt i landet og taler med den danske befolkning, så fornemmer vi helt klart, at skattestoppet er populært og folkeligt forankret.
Borgerne var trætte af afgifts- og skattestigninger.
Skattestoppet er som nævnt rammen om og det grundlæggende udgangspunkt for finansloven 2004.
For tredje gang i træk har Dansk Folkeparti aftalt statens budget, et godt statsbudget overalt med markante DF-aftryk, så vi har god grund til at være tilfredse.
Der er bl.a. afsat flere penge til sygehusene, til folkeskolen, til hospiceområdet og de ældre, herunder ældrecheck.
I Dansk Folkeparti måler vi et samfund på, hvordan man behandler sine svageste grupper, og det er hjerteblod for os, at der tages hånd om disse grupper.
I forbindelse med udmøntningen af satspuljen er der afsat midler til helt klare forbedringer for de handicappede, de socialt udsatte, de udsatte børn og unge, til en styrket indsats mod narkotika- og alkoholmisbrug, og der er afsat midler til initiativer til de ældre.
Alt i alt mener Dansk Folkeparti altså, at vi kan være tilfredse med udviklingen på velfærdsområdet, der sker noget, så de påståede dramatiske nedskæringer i amter og kommuner er efter Dansk Folkepartis vurdering vildt overdrevet.
Regeringen indgik i juni måned aftaler med henholdsvis KL og Amtsrådsforeningen om kommunernes og amternes økonomi
for 2004.
Vores betingelse for at støtte aftalen var, at puljen til de økonomisk svagt stillede kommuner blev tilført flere midler.
Det er nødvendigt, for nogle kommuner er udsat for en skæv fordeling på grund af den manglende udligningsreform.
Under et indebærer aftalerne en realvækst i serviceudgifterne på ca. 2,7 mia. kr., så uanset hvordan man vender og drejer det, så er der midler til de borgernære serviceområder i kommuner og amter, om end rammen for vækst er blevet begrænset, men der er altså ikke tale om dramatiske nedskæringer.
Hvis udviklingen gik i den retning, så ville Dansk Folkeparti være på banen. Vi kan konstatere, at amter og kommuner overholder såvel udgiftsrammen som skattestoppet, og det synes vi de skal have stor ros for.
Vi mener, at det er en ganske sund øvelse, ja, det burde være helt naturligt, at man bremser op og prioriterer de områder, hvor behovet er størst.
Det er klart, at økonomi spiller en rolle, men det handler
altså ikke kun om at tilføre flere penge, det handler også om indsatsen - er den målrettet, er den effektiv nok, er der brug for omlægninger? På anbringelsesområdet ser vi jo netop, at til trods for at området tilføres en masse penge, ja, så er resultatet sønderlemmende.
Børn og unge anbringes uden for hjemmet i hobetal, og de færreste er blevet lykkelige af den grund.
Dette er blot ét eksempel på, om man ikke for mange år siden burde have sagt: Hallo, der er noget galt, resultatet står
ikke mål med de midler, vi afsætter til området.
Vi mener, at der er behov for nytænkning, at der må skabes en større bevidsthed om, hvordan pengene skal prioriteres i amter og kommuner.
Det skal ikke ses som et udtryk for besparelser eller uansvarlighed, men derimod sund fornuft.
Afslutningsvis vil jeg sige, at vi i Dansk Folkeparti ikke deler SF's opfattelse.
Vi kan simpelt hen ikke få øje på afstanden mellem løfterne om at forbedre velfærden og resultaterne af budgetlægningen i amter og kommuner.
Vi prioriterer det sociale område højt, og vi vil selvfølgelig nøje følge den positive udvikling.